《喜声伯谪还》
宋代·区仕衡

生还今日寸心明，客泪初收恨亦平。
岂有安危关一疏，不知流逐到诸生。
钱塘江上船犹待，玉枕山前屋未成。
畎畎余忠刘子政，也应全不为修名。

作者简介：（1217—1277）广州南海人，字邦铨。入太学为上舍生。慷慨有智略，以天下为己任。尝上书论贾似道误国，又陈恢复之策，皆不为用。归而讲学九峰书院，人称九峰先生。诗文典雅。有《九峰集》、《理学简言》。